b'\n_START_ARTICLE_\nLoxocemuspyton\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLoxocemuspyton on keskikokoinen k\xc3\xa4\xc3\xa4rme, yleens\xc3\xa4 alle metrin pitk\xc3\xa4, mutta suurimmat yksil\xc3\xb6t saavuttavat 1,5 metrin pituuden. K\xc3\xa4\xc3\xa4rmeell\xc3\xa4 on lieri\xc3\xb6m\xc3\xa4inen, lihaksikas ruumis. Sen silm\xc3\xa4t ovat pienet ja pupillit pystysuorat ja elliptiset. Loxocemuspytonilla on pieni suu ja lyhyt h\xc3\xa4nt\xc3\xa4.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nLoxocemuspyton el\xc3\xa4\xc3\xa4 matalilla ja kohtalaisilla korkeuksilla lounaisessa Meksikossa, Guatemalassa, Hondurasissa, El Salvadorissa, Nicaraguassa ja luoteisessa Costa Ricassa._NEWLINE_Sen elinymp\xc3\xa4rist\xc3\xb6\xc3\xb6n kuuluvat kosteat ja kuivat trooppiset mets\xc3\xa4t.\n_START_SECTION_\nElintavat\n_START_PARAGRAPH_\nLoxocemuspyton el\xc3\xa4\xc3\xa4 osittain maan alla. Se kaivaa p\xc3\xa4ivisin koloja l\xc3\xb6ys\xc3\xa4ss\xc3\xa4 maaper\xc3\xa4ss\xc3\xa4 tai m\xc3\xa4t\xc3\xa4neviss\xc3\xa4 lehdiss\xc3\xa4 yl\xc3\xb6sp\xc3\xa4in k\xc3\xa4\xc3\xa4ntyneell\xc3\xa4 kuonollaan. \xc3\x96isin ja sateisina p\xc3\xa4ivin\xc3\xa4 se hakeutuu maanpinnalle.\n_START_SECTION_\nLuokittelu\n_START_PARAGRAPH_\nLoxocemuspytonin luokittelusta on kiistelty kauan. Suku luettiin aiemmin joko pytonk\xc3\xa4\xc3\xa4rmeisiin, j\xc3\xa4ttil\xc3\xa4isk\xc3\xa4\xc3\xa4rmeisiin tai v\xc3\xa4lkek\xc3\xa4\xc3\xa4rmeisiin, mutta nyky\xc3\xa4\xc3\xa4n sen katsotaan muodostavan oman heimonsa Loxocemidae. Molekyylitutkimukset ovat osoittaneet, ett\xc3\xa4 loxocemuspyton on l\xc3\xa4heisint\xc3\xa4 sukua pytonk\xc3\xa4\xc3\xa4rmeille ja v\xc3\xa4lkek\xc3\xa4\xc3\xa4rmeille.'